钦定古今图书集成/明伦汇编/官常典/第744卷 > 严觉〈子有芭〉
## 钦定古今图书集成/明伦汇编/官常典/第744卷 > 严觉〈子有芭〉

按《归安县志》：“觉字知非，归安人。天性孝友，和以处众，
严以训子孙。弱冠有才望，试辄冠军。万历丙午，举于
乡中。榜名自明，后更今名。崇祯初，就上海教谕，课士，
大振文风，砥以圣贤之学，上官咸器重之。升巢县知
县。巢为江北孔道，邑小而无城，缭以短垣，不可登陴，
守民亦狡，最称难治。觉至，剔宿弊，除积蠹，戢豪右，民”
歌颂之。甲戌冬，迁苏州府同知。士民攀辕，各台具疏
留，觉未离任。次年正月，流贼破寿丘而南，遂攻巢县，
觉不屈，为贼所杀。妻莫氏，投缳死。第四子诸生有芭，
以身蔽父尸，号恸，贼手刃之。各台特请恤。疏入，不报。